Jens Christian Lund (S), 2006-03-14:
Jeg tror, jeg kan se, at jeg aldrig i mit liv har brugt så mange kræfter på en sag, og jeg er blevet overrasket som aldrig før over så mange mangler ved et lovforslag.
Det er min klare opfattelse, at forslaget på grund af en total mangel på kontrol åbner for en ladeport af alvorlige huller.
Mange store kapitalfonde og andre virksomheder med store aktiviteter bliver fritaget for revisionspligt.
Mange virksomheder kan konstruere sig ud af revisionspligten for hele eller dele af virksomhedens vedkommende.
Ingen vil få det at vide, hvis en virksomhed afskediger revisoren under arbejdet.
Årsregnskabsloven kræver ikke, at omsætningen fremgår af regnskabet.
Det indebærer, at det vil blive større problemer med at konstatere, hvilke virksomheder der har revisionspligt, og hvilke der ikke har revisionspligt.
Jeg må erkende, at jeg er meget overrasket over, at Dansk Folkeparti og Venstre på den her måde har accepteret en manglende kontrol, som hundrede procent sikkert vil sikre, at der kommer øget snyd og svindel.
Det er også overraskende, at en liberal regering indliciterer kontrolvirksomheder, og jeg vil ikke undlade at nævne, at jeg tror, at skatteministeren må erkende, at de 45 skattekontrollanter slet ikke er nok.
Det er væsentligt for mig her at sige, at befolkningen skal vide, at lovforslaget ikke alene omfatter små virksomheder.
Vi Socialdemokrater er hundrede procent enige i, at der bør lettes på de administrative byrder for de små og mellemstore virksomheder.
Det har vi bevist ved, at vi har foreslået, at selskaber med en omsætning på op til 20 mio. kr. vil kunne få lettelser.
Jeg har konstateret, at de borgerlige ordførere ikke mener, at revisionsstandard 910 alene er sikkerhed nok, og det er fair nok, det synes jeg da er fint.
Men det er helt uforståeligt, at ordføreren så ikke siger, hvad det er, vi mangler, for der kan det her Folketing jo så beslutte, at vi vil lovgive om, at vi får det med.
Uanset om vi fik forbedringer i revisionsstandard 910, er det i hvert fald klart bedre end ingen revision.
De borgerlige kræver, at en virksomhed med en omsætning på 4 mio. kr. skal have samme revision som landets allerstørste virksomheder.
Er det godt for erhvervslivet?
Vi Socialdemokrater vil gerne kæmpe for, at erhvervslivet får bedre forhold, så vi vil gøre det lettere for virksomheder med helt op til 20 mio. kr. i omsætning.
Jeg vil gerne anerkende, at ministeren på et tidspunkt kom med et udspil, som jeg syntes gik i den rigtige retning, og jeg troede egentlig, at vi havde en god dialog – det havde vi også, vil jeg gerne sige til ministeren – men jeg troede egentlig, at vi var på vej til noget positivt.
Det skete desværre ikke.
Det vil vi ikke, for vi kan godt se, at der er mere end 90 mandater bag det her forslag, og regeringen er meget interesseret i at få det sat i gang inden den 1. april 2006.
Det vil vi ikke forhindre, når der er mere end 90 mandater bag.
Vi synes bare, regeringen skulle overveje det endnu en gang.
Hvis der er andre partier her, og det kunne være De Radikale, som har forslag til ændringer, så kan jeg sige både på SF's og på vores vegne, at vi selvfølgelig vil støtte et radikalt forslag til en fornyet behandling.
Jeg mener, at regeringen og Dansk Folkeparti påtager sig et kæmpe ansvar for den manglende kontrol.
Regeringen indliciterer – og det er en borgerlig regering.
Regeringen gør ikke de administrative byrder lettere for et stort antal hårdt arbejdende virksomheder med en omsætning på mellem 4 og 20 mio. kr.
Regeringen kræver loven vedtaget inden den 1. april, og da vi havde betænkningsafgivelse, manglede der stadig væk 23 svar.
Jeg erkender, at vi har stillet mange spørgsmål i denne her sag, og jeg anerkender også, at vi har fået svarene nu.
Vi kan ikke gøre noget ved, at der er over 90 mandater bag forslaget.
Det er fint; det bliver vedtaget.
Vi vil bare sige, at vi er meget betænkelige ved det her.
Hvis regeringen og Dansk Folkeparti på et tidspunkt siger, at de egentlig gerne vil have en større sikkerhed, så er vi villige til at forhandle om det her.
Men hvis de vil have den der lov vedtaget, så får de det, og det er træls.